Danske Ølentusiaster

Danske Ølentusiaster er en dansk forening, der arbejder for udbredelsen af og kendskabet til kvalitetsøl. Foreningen er uafhængig af kommercielle interesser, og arbejder for størst mulig udbredelse og udvalg af øl i danske butikker, barer og restaurationer. Desuden bakker foreningen op om håndbrygning og mikrobryggerier. Foreningen har repræsentanter i Forbrugerrådet, Dansk Retursystems kontaktudvalg og i den europæiske ølforbrugerorganisation EBCU. Foreningen har lokalafdelinger over hele landet.

Danske Ølentusiaster blev stiftet i 1998 på værtshuset Carlsens Kvarter i Odense. Her holder Odense-afdelingen af foreningen stadig sine medlemsmøder.

Aktiviteter

Øllets Dag 

Danske Ølentusiaster har afholdt Øllets Dag siden 2003. De to første gange var datoen den 5. september, da det faldt sammen med foreningens fødselsdag. Dagen har siden skiftet navn fra Den Danske Øldag til Øllets Dag, og samtidigt blev dagen flyttet fra den 5. september til den første lørdag i september. Fra 2006 har Bryggeriforeningen været med til at arrangere dagen.

Øllets Dag afholdes i en lang række danske byer, og i dag er det både danske bryggerier, barer og lokalafdelinger, der laver øl-arrangementer første lørdag i september.

Årets danske Ølnyhed 
Danske Ølentusiaster har siden 1999 kåret Årets danske Ølnyhed blandt de øl, der er udsendt det forgangne år. Alle foreningens medlemmer kan deltage i afstemningen.

Fra og med 2011 (afstemning januar og februar 2012) har kåringen været delt op i 2 kategorier - en kategori med øl til og med 5,9% og en kategori for øl på 6,0% og derover. I 2016 og 2017 var kåringen delt i tre kategorier 0,0-4,0%, 4,1-7,0 og 7,1->%. I 2018 blev blot én samlet vinder af prisen fundet.

Årets Danske Bryggeri 
Siden 2003 har foreningen samtidigt kåret Årets danske Bryggeri, som er det bryggeri, hvis øl samlet set modtager flest stemmer i afstemningen om Årets Ølnyhed.

Indtil 2010 blev prisen uddelt på baggrund af stemmeafgivningen i forbindelse med valget af Årets danske Ølnyhed og uddelt på foreningens generalforsamling.

Fra 2011 er Årets danske Bryggeri fundet ved direkte afstemning blandt Danske Ølentusiasters medlemmer.

ØLentusiasteN 
Bladet ØLentusiasteN er Danske Ølentusiasters medlemsblad. Det udkommer 6 gange om året i formatet A4/farver. Per nummer 36 (februar 2007) var bladet på 84 sider.

Ølfestival 

Danske Ølentusiaster afholder årligt en stor Ølfestival i København. Ølfestival holdes i Lokomotivværkstedet, Otto Busses Vej 5A, 2450 København SV. Op mod 14.000 gæster besøger over tre dage festivalen, hvor der er over 1.200 danske og udenlandske øl fra 200 bryggerier.

Første Ølfestival blev holdt i 2001 i Remisen i København. Siden har Ølfestival været forbi Aarhus, Horsens, Kolding og Esbjerg. Ølfestival 2019 er den 25. Ølfestival arrangeret af Danske Ølentusiaster.

Den danske Ølpris 

Danske Ølentusiasters ølpris uddeles til en person, organisation eller virksomhed, der har gjort en stor og engageret indsats for at vise mangfoldigheden og spændvidden i øllets verden.

Dansk Ølmærke 

Dansk Ølmærke er en kvalitetsmærkning af gode danske værtshuse, baseret på anmeldelser fra Danske Ølentusiasters medlemmer. Mærket har to særdeles vigtige formål: Det skal dels vise ølforbrugerne vej til de værtshuse, der bedst forstår at behandle øllet godt, dels motivere værtshusholdere for at forbedre såvel øl-udvalg som respekten for det gode øl.

Tidligere blev Dansk Ølmærke uddelt i 3 udgaver: Guld, Sølv og Bronze. Men fra og med Dansk Ølmærke 2010 blev det ét mærke og alle modtagere af Ølmærket, modtager samme diplom. Ved kun at uddele ét mærke, melder Danske Ølentusiaster klart og utvetydigt ud, at hos denne modtager af Ølmærket, kan man forvente en særlig øloplevelse.

Historie

Tidslinje 
 1998: Foreningen stiftes den 5. september.
 1999: Årets Ølnyhed kåres for første gang.
 2001: Første Ølfestival afholdes i Remisen i København (festivalchef Marttin Stuart Nielsen).
 2002: Ølfestival i Valby Hallen (festivalchef Marttin Stuart Nielsen) i maj samt i Ridehuset i Århus i oktober. Ved ølfestivalen i Århus uddeles Den Danske Ølpris for første gang.
 2003: Ølfestival i Valby Hallen (festivalchef Marttin Stuart Nielsen) i maj måned. Den Danske Øldag afholdes for første gang den 5. september.
 2004: Ølfestival i Valby Hallen (festivalchef Marttin Stuart Nielsen) i maj samt i Parkhallen i Kolding i oktober.
 2005: Ølfestival i Valby Hallen (festivalchef Joan Ilsø Sørensen) i maj samt i Odense Congress Center i oktober. Øllets Dag omdøbes og flyttes fra den 5. september til den første lørdag i september.
 2006: Ølfestival i Valby Hallen (festivalchef Joan Ilsø Sørensen) i maj samt i Forum Horsens i oktober. Bryggeriforeningen deltager sammen med Danske Ølentusiaster i arrangeringen af Øllets Dag.
 2007: Ølfestival i Valby Hallen (festivalchef Søren Rasmussen) i maj.
 2008: Ølfestival i Scandinavian Congress Center i Århus i maj måned. I september afholdes for første gang en European Beer Festival (festivalchef Marttin Stuart Nielsen) . Dette foregår på Carlsberg lukkede bryggeriareal i Valby, og festivalen tiltrækker omkring 20.000 gæster.
 2009: Ølfestival i Valby Hallen (festivalchef Bo L. Jensen) i maj samt i Esbjerg i oktober.
 2010: Ølfestival i TAP1 i København (festivalchef Bo L. Jensen) i maj
 2012: Ølfestival i TAP1 i København (festivalchef Bo L. Jensen) i maj
 2013: Ølfestival i TAP1 i København (festivalchef Bo L. Jensen) i maj
 2014: Ølfestival i TAP1 i København (festivalchef Bo L. Jensen) i maj
 2015: Ølfestival i Lokomotivværkstedet i København (festivalchef Bo L. Jensen) i maj
 2016: Ølfestival i Lokomotivværkstedet i København (festivalchef Marttin Stuart Nielsen) i maj
 2017: Ølfestival i Lokomotivværkstedet i København (festivalchef Mette Radza Jensen) i maj
 2018: Ølfestival i Lokomotivværkstedet i København (festivalchef Mette Radza Jensen) i maj
 2019: Ølfestival (25. Ølfestival i Danmark) i Lokomotivværkstedet i København (festivalchef Henning Palm) i maj
 2021: Ølfestival i Lokomotivværkstedet i København (festivalchef Mette Radza Jensen) i oktober
 2022: Ølfestival i Lokomotivværkstedet i København (festivalchef Rie Sørensen) i maj

Landsformænd 
 Søren Houmøller (1998-2001)
 Marttin S. Nielsen (2001-2004)
 Klaus Seiersen (2004-2006)
 Anne-Mette Meyer Pedersen (2006-2010)
 Bo L. Jensen (2010-2013)
 Anne Lise Knørr (2013-2017)
 Hans Peter Jepsen (2017-2019)
 Klaus Rehkopff (2019-nuværende)

Se også 
 Bryggerier i Danmark
 Mikrobryggeri
 Håndbrygning

Referencer

Eksterne henvisninger 
 Danske Ølentusiasters hjemmeside

Etableret i 1998
Ølentusiaster
Øl